སྤྱིར་སུམ་པའི་སྐོར་ལ་བོད་ཀྱི་མཁས་པ་སྔ་མ་རྣམས་བཞེད་ཚུལ་ཕལ་ཆེར་མཐུན་ལ་ཁྱད་པར་དུ་སུམ་པ་དང་ཟིང་པོའི་སྐོར་ལ་གནལདེང་མཁས་པ་ཚང་མས་སོ་སོར་འདོད་པ་ལས།དེ་གཉིས་གཞི་གཅིག་ཏུ་བྱེད་མཁན་གང་ཡང་མེད་པས་དེ་ལ་མགོ་འཁོར་དང་རྩོད་པ་འདྲ་དེ་བས་ཀྱང་བྱུང་མེད་མོད།འོན་ཀྱང་རྒྱ་ཡིག་གི་ལོ་རྒྱུས་ནང་གནའ་དེང་གི་མཁས་པ་སོ་སོས་རང་རང་གི་མཐོང་ཐོས་ལྟར་ཡིག་རིས་སྣ་ཚོགས་ཤིག་བྲིས་ཡོད་པའི་དབང་གིས་སུམ་པའི་སྐོར་གྱི་གནས་ཚུལ་མང་པོ་ཞིག་དོགས་པའི་དྲ་གནས་སུ་ལྷུང་འདུག་སྟེ།དཔེར་ན་རྒྱའི་སྔ་རབས་ལོ་རྒྱུས་ཡིག་ཚང་ནང་བཀོད་པའི་སུའུ་ཕི་བྱ་བ་སྟེ་སུམ་པ་དང་།ཏུང་ཉུས་གོ་བྱ་བ་སྟེ་ཤར་ཕྱོགས་བུད་མེད་རྒྱལ་ཁབ་ཅེས་པ་དང་བུད་མེད་རྒྱལ་ཁབ་བྱ་བ་རྣམས་ཀྱི་ལོ་རྒྱུས་གཞི་གཅིག་ཏུ་བྱས་ནས།དེ་ཚོའི་བྱུང་བ་ཕན་ཚུན་སྦྱར་ཏེ་རྩོམ་ཡིག་འབྲེལ་ཆགས་པ་འདྲ་མང་ཙམ་བྲིས་འདུག་པ་དང་།ནང་སྒོས་སུ་དེང་རབས་མཁས་པ་སྔ་མ་ཚོས་ཐ་ན་བོད་ཀྱི་ལོ་རྒྱུས་སྟེང་གི་སུམ་པ་དང་ཟིང་པོ་རྗེ་བྱ་བ་གཉིས་ཀྱི་ལོ་རྒྱུས་དང་ཐོག་ནས་འཁྲུལ་ཏེ་རྒྱ་ཡིག་གི་བོད་ཀྱི་ལོ་རྒྱུས་བྲིས་པར་བརྟེན་དེར་རྙོག་དྲ་ཆེན་པོ་བཟོས་འདུག་ཀྱང་།འོན་ཏེ་ཕྱིས་བྱོན་མཁས་བླུན་ཚང་མས་ཐད་འདིའི་ལོ་རྒྱུས་འཁྲུལ་ནས་ཁ་སྤུ་མིག་སྤུ་འདྲེས་ཡོད་པའི་སྐོར་མ་མཁྱེན་པས་མ་དག་རྒྱུན་འབྱམས་ཀྱི་བརྗོད་ལུགས་དེ་གཞིར་བཟུང་ནས།རང་སྣང་གང་ཤར་གྱིས་ལོ་རྒྱུས་ཡིན་མདོག་ལྟ་བུའི་རྩོམ་ཡིག་མང་པོ་ད་ལྟའི་བར་སྤེལ་དང་སྤེལ་བཞིན་པའི་ཤུགས་དར་ཁྱབ་ཆེ་བས།ཚུལ་དེས་ཕྱི་རབས་ལོ་རྒྱུས་སྨྲ་བ་དང་ལྷག་པར་དུ་རང་རིགས་གསར་འཇུག་བློ་གསལ་རྣམས་མགོ་བོ་འཁྲུག་པའི་རྒྱུ་མང་དུ་བཟོས་འདུག་པའི་གནས་ཚུལ་མཐོང་བས་རྐྱེན་བྱས།འདིར་ཁོ་བོས་བོད་ཀྱི་ལོ་རྒྱུས་ཡིག་ཚང་རྙིང་པ་དང་རྒྱལ་རབས་ཆོས་འབྱུང་།རུས་མཛོད་ཡི་གེ་དང་ཏུན་ཧོང་ཡིག་ཆ་རྣམས་ལ་གཞི་བཅོལ་ཐོགརྒྱའི་ཡིག་ཚང་སོགས་ཀྱིས་ཁ་སྐོང་དང་ཟུར་བརྒྱན་ནས་བོད་ཀྱི་ལོ་རྒྱུས་སྟེང་གི་སུམ་པ་དང་འབྲེལ་བའི་ལོ་རྒྱུས་སྐོར་ལ་ཆེད་དུ་དཔྱད་པར་འདོད་དོ།།